Keywords

Summary



Keywords

1. Személyek szabad mozgása – Letelepedés szabadsága – Korlátozások – A társaságok tőkéjében való részesedésre vonatkozó korlátozások

(EK 43. cikk és EK 46. cikk)

2. Személyek szabad mozgása – Letelepedés szabadsága – Korlátozások – A társaságok tőkéjében való részesedésre vonatkozó korlátozások

(EK 43. cikk)

Summary

1. Az olyan nemzeti rendelkezések, amelyek tiltják, hogy biológusi végzettséggel nem rendelkező személy orvosbiológiai elemző laboratóriumot működtető szabad foglalkozást gyakorló korlátolt felelősségű társaság (kft.) törzsbetéteinek és ezzel szavazati jogainak több mint 25%‑át szerezze meg, korlátozzák más tagállamban letelepedett, biológusi végzettséggel nem rendelkező természetes vagy jogi személyek lehetőségeit, hogy az ilyen társaság törzstőkéjében részesedést szerezzenek. E rendelkezések továbbá visszatartanak attól, sőt akadályozzák, hogy szabad foglalkozást gyakorló kft. formájában letelepedjenek a szóban forgó tagállam területén olyan gazdasági szereplők, akiknek székhelye más tagállamban van, amely tagállamban az e rendelkezések által a törzstőkéből való részesedés aránya tekintetében előírt követelményeket nem teljesítő laboratóriumokat üzemeltetnek. E rendelkezéseknek így az a hatása, hogy megzavarják és kevésbé vonzóvá teszik az említett gazdasági szereplők tevékenységének az említett tagállam területén való, állandó telephelyről történő gyakorlását, továbbá befolyásolják ugyanezen személyeknek az orvosbiológiai elemzések piacára való jutását.

Mindazonáltal a közegészség védelme azon nyomós közérdekek közé tartozik, amelyek igazolhatják a Szerződés által biztosított mozgásszabadságok – mint például a letelepedés szabadsága – korlátozásait. Ilyen összefüggésben az orvosi ellátás minőségének fenntartására irányuló cél az EK 46. cikkben előírt egyik eltérésnek tekinthető, amennyiben hozzájárul a magas szintű közegészség‑védelem megvalósításához.

Tekintettel a tagállamok számára elismert azon jogra, hogy maguk határozzák meg a közegészség védelmének általuk elérni kívánt szintjét, ez utóbbiak azt is előírhatják, hogy az orvosbiológiai elemzéseket olyan biológusok végezzék, akik tényleges szakmai függetlenséggel rendelkeznek. A tagállamok hozhatnak olyan intézkedéseket is, amelyek alkalmasak e függetlenség sérelmének kockázatát kizárni vagy csökkenteni, amennyiben az említett sérelem olyan jellegű lenne, hogy befolyásolhatná a közegészséget és az egészségügyi szolgáltatások minőségi színvonalát. A tagállam, mérlegelési mozgásterének keretein belül, úgy is vélheti, hogy az, ha egy ilyen társaság törzsbetétei és szavazati jogai több mint 25%‑át biológusi végzettséggel nem rendelkező személy szerzi meg, kockázatot jelenthet a közegészségügyre, különösen az orvosi ellátás minőségére.

Mivel nem nyert megállapítást, hogy a szabadságot kevésbé korlátozó intézkedések is ugyanilyen hatékony módon lehetővé tennék a közegészség védelme kívánt szintjének biztosítását, e nemzeti rendelkezések alkalmasak a közegészség védelme hivatkozott célja megvalósításának biztosítására, és nem lépnek túl azon a mértéken, amely az általuk követett cél eléréséhez szükséges.

E rendelkezések továbbá az elérni kívánt céllal arányosnak tűnnek, tekintettel arra, hogy miközben biztosítják, hogy a biológusok megőrizzék függetlenségüket döntési jogkörük gyakorlása során, lehetővé teszik az orvosbiológiai elemző laboratóriumokat működtető szabad foglalkozást gyakorló kft.‑k egy bizonyos megnyitását a külföldi tőke felé – legfeljebb a társaság törzstőkéje 25%‑ának mértékében.

(vö. 46–47., 52–53., 66., 68., 79., 87–89. pont)

2. Az olyan nemzeti rendelkezésnek, amely tiltja a biológusok számára, hogy egy vagy több orvosbiológiai elemző laboratórium közös működtetésére létesített kettőnél több társaság tőkéjében részesedést szerezzenek, az a hatása, hogy megzavarja és kevésbé vonzóvá teszi az említett gazdasági szereplők letelepedési szabadságának gyakorlását, és az EK 43. cikk értelmében vett letelepedés szabadságának korlátozását valósítja meg.

(vö. 98–100. pont)